Προσφυγή της 16ης Ιουνίου 2011 -Ευρωπαϊκή Επιτροπή κατά Βασιλείου των Κάτω Χωρών
(Υπόθεση C-301/11)
Γλώσσα διαδικασίας: η ολλανδική
Διάδικοι
Προσφεύγουσα: Ευρωπαϊκή Επιτροπή (εκπρόσωποι: R. Lyal και W. Roels)
Καθού: Βασίλειο των Κάτω Χωρών
Αιτήματα της προσφεύγουσας
Η προσφεύγουσα ζητεί από το Δικαστήριο:
να διαπιστώσει ότι το Βασίλειο των Κάτω Χωρών, εγκρίνοντας και διατηρώντας στην τωρινή μορφή τους τα άρθρα 3.60 και 3.61 του Wet inkomstenbelasting 2001 (νόμου του 2001 περί φόρου εισοδήματος) και τα άρθρα 15c και 15d του Wet Vennootschapsbelasting 1969 (νόμου του 1969 περί φόρου εταιριών), παρέβη τις υποχρεώσεις που έχει από τη Συνθήκη για τη λειτουργία της Ευρωπαϊκής Ένωσης, και ειδικότερα από το άρθρο της 49·
να καταδικάσει το Βασίλειο των Κάτω Χωρών στα δικαστικά έξοδα.
Ισχυρισμοί και κύρια επιχειρήματα
Η Επιτροπή θεωρεί ότι συνιστά ασύμβατο με το άρθρο 49 ΣΛΕΕ εμπόδιο της ελευθερίας εγκαταστάσεως η φορολόγηση των αναξιοποίητων υπεραξιών κατά τη μεταφορά (μέρους) μιας επιχειρήσεως σε άλλο κράτος μέλος ή κατά τη μεταφορά της καταστατικής ή της πραγματικής έδρας μιας εταιρίας σε άλλο κράτος μέλος.
____________